## Susana Camarero destaca el suport a la maternitat vulnerable amb les ajudes dotades amb 2 milions d’euros

*** La Generalitat impulsa per primera vegada estes ajudes, incloses en una línia global orientada a combatre la feminització de la pobresa i a reforçar la xarxa de suport a les primeres maternitats més fràgils
* La vicepresidenta destaca la col·laboració amb entitats socials en la visita a l’Escoleta de Casa Caridad, que atén menors d’1 a 3 anys en situació de vulnerabilitat**

La vicepresidenta primera i consellera de Servicis Socials, Igualtat i Vivenda, Susana Camarero, ha anunciat la posada en marxa, per primera vegada, d’una subvenció pública de suport a la maternitat vulnerable, dotada amb 2 milions d’euros i dirigida a dones que travessen situacions de pobresa sobrevinguda.

Camarero ha informat sobre estes noves ajudes durant la visita que ha fet este divendres a l’Escoleta de Casa Caridad, un recurs educatiu que atén menors d’1 a 3 anys en situació de vulnerabilitat i que treballa de manera integral amb les seues famílies.

Estes subvencions formen part d’una línia global orientada a combatre la feminització de la pobresa i a reforçar la xarxa de suport a les primeres maternitats més fràgils.

Segons ha explicat la consellera, es tracta d’una mesura “pionera i necessària, perquè cap dona hauria d’afrontar la maternitat sola ni desprotegida”. En este sentit, ha recordat que el Consell “està especialment sensibilitzat amb les dones vulnerables” i que la lluita contra la pobresa constituïx una “prioritat transversal del Govern Valencià”, amb mesures orientades tant a la cobertura de necessitats bàsiques com a la recuperació de l’autonomia personal i la inserció sociolaboral.

**Reforç de la lluita contra la pobresa i l’exclusió social**

A més d’estes ajudes, la Generalitat ha desplegat, en 2025, un ampli conjunt d’actuacions per a lluitar contra la pobresa i l’exclusió social mitjançant mesures dirigides tant a entitats socials com a administracions locals.

Així, s’han invertit 2,3 milions d’euros en projectes específics de lluita contra la pobresa, juntament amb 7 milions dirigits a programes d’inclusió sociolaboral que beneficiaran 130 entitats del tercer sector. A això se sumen els 36 milions procedents de la recaptació de l’IRPF, que es distribuiran entre 316 entitats i 1.769 programes orientats a l’atenció de col·lectius vulnerables.

La Generalitat també ha ampliat la xarxa de recursos per a persones sense llar, amb la creació de 89 noves places en dispositius de sensellarisme i un increment del 8,3 % en el finançament dels centres, així com mitjançant el finançament d’equips professionals especialitzats en inclusió social que actuaran en 18 barris de 12 municipis.

A estes actuacions se suma la posada en marxa del primer cens de persones sense llar en municipis especialment vulnerables, una ferramenta clau per a dimensionar millor les necessitats i orientar la planificació de recursos i que esta mateixa setmana ha posat en marxa la seua segona edició impulsada per la Generalitat, després que el Govern buidara de fons esta ferramenta de supervisió de les persones més necessitades.

**L’Escoleta de Casa Caridad: un espai segur per a menors i famílies**

L’Escola Infantil de Casa Caridad oferix 30 places per a menors d’entre 1 i 3 anys en llars afectades per pobresa, precarietat residencial o processos de regularització. El centre garantix un entorn educatiu i emocional segur, amb acompanyament individual i rutines estructurades en alimentació, higiene i aprenentatge.

El Programa Escola Família, vinculat al centre, atén actualment 29 famílies i 39 progenitors, la majoria llars monomarentals amb ingressos baixos. El programa proporciona seguiment social, vals de supermercat, ajudes puntuals en farmàcia, transport o vivenda, així com plans individualitzats orientats a ocupació, salut o formació.

La vicepresidenta ha assenyalat que “la cooperació entre administracions i el tercer sector és clau per a aconseguir un impacte real”, en referència al treball que entitats com Casa Caridad desenrotllen amb els qui més ho necessiten.

Fecha: 28/11/2025